**Main Exhibition 789**

**Re-ทิ้ง (Re-Think)**

**นิทรรศการศิลปะเพื่อลดการ "ทิ้ง" เพิ่มการ "Think"**

**จัดแสดงระหว่างวันที่ : 14 กันยายน - 17 พฤศจิกายน 2556**

**สถานที่: ห้องนิทรรศการหลัก ชั้น 7 หอศิลปวัฒนธรรมแห่งกรุงเทพมหานคร**

**ดำเนินงานโดย : หอศิลปวัฒนธรรมแห่งกรุงเทพมหานคร ร่วมกับ ภัณฑารักษ์ :พศุตม์ กรรณรัตนสูตร**

**และกลุ่มศิลปิน Re-ทิ้ง**

**เปิดนิทรรศการ: วันที่ 26 กันยายน 2556 เวลา 18.30 น.**

จากสิ่งไร้ค่าในกองวัสดุหากแต่เปี่ยมความหมายทางด้านจิตใจ นับว่าเป็นอีกหน้าหนึ่งของประวัติศาสตร์ ที่สิ่งไร้ค่าเหล่านั้นถูกทั้งศิลปิน 6 ท่าน นำมาชุบชีวิตให้ฟื้นคืนคุณค่าด้วยวิธีที่ต่างกัน ผลงานศิลปะบางชิ้นไม่ได้ถูกชุบชีวิตหากแต่ทำหน้าที่ชุบชีวิต บรรเทา เยียวยาและฟื้นฟูความรู้สึก ความเจ็บปวด และกระทั่งบาดแผลบางประการในอดีตของศิลปินเอง

นภดล วิรุฬห์ชาตะพันธ์: นำเสื้อผ้าเก่าของคนในครอบครัวที่ถูกหลงลืมมาสร้างประติมากรรมแบบ collage เสมือนการปะ ติด ต่อ ร้อยเรียงความทรงจำของศิลปิน

ณัฏฐพล บุญเผือก: ใช้กระบวนการสร้างงานศิลปะเพื่อเป็นการบำบัดขยะ ปฏิกูล ที่ตกค้างอยู่ภายในใจ และใช้ผลงานเพื่อบำบัดสิ่งแวดล้อมในฐานะของหนึ่งในผู้ทำลายที่ไม่ต้องการอยู่นิ่งเฉยแล้วมองดูความเสื่อมสลายต่อไป

ปิติวรรธน์ สมไทย: นำกล่องกระดาษใช้แล้วมาสร้างอัตลักษณ์ใหม่ในการรับรู้ประวัติศาสตร์ซึ่งถูกสร้างจากภาพลักษณ์ที่ถูกบิดเบือน ทำให้การรับรู้ถูกชี้นำ เชื่อมโยงไปสู่สิ่งที่เป็นมายา และตกอยู่ในวังวนของกระบวนการนี้ไปตลอดกาล

พศุตม์ กรรณรัตนสูตร: ด้วยความสนใจเสน่ห์ของพื้นที่ว่าง เมื่อถูกจำกัด ควบคุม ยอมรับ แลกเปลี่ยนประสบการณ์ ทุกครั้งที่เกิดความว่างขึ้นในบริบทใหม่ ก็จะทำให้เกิดมุมมองและมิติอารมณ์ที่ต่างไป โดยเลือกใช้วัสดุเป็นป้ายไวนิล (Vinyl banners) ที่หมดอายุการใช้งานของข้อความไร้มูลค่าและอยู่ในสภาวะไร้ความหมาย นำมาสร้างความหมายใหม่รวมถึงเพิ่มมูลค่า

วีรวัฒน์ สิริเวสมาศ: นำวัสดุคือหนังสือพิมพ์ ที่แม้มีอายุเพียงวันเดียวแต่ทำหน้าที่บันทึกเหตุการณ์ รวมถึงเล่าเรื่องที่เกิดขึ้นและเป็นไปในชั่วขณะนั้นมาสร้างงานศิลปะ โดยให้ภาษาและภาพในวัสดุช่วยเล่าเรื่องผ่านรูปทรงที่ถูกกำหนดขึ้นใหม่โดยศิลปิน

ญาณวิทย์ กุญแจทอง: นำผลของการละเลย ไม่ใส่ใจและเมินเฉยต่อการเรียกร้องของธรรมชาติ นั่นคือเหตุการณ์มหาอุทกภัยเมื่อปี 2554 มาสร้างงานศิลปะ ซึ่งในความเสียหายใหญ่หลวงที่เกิดขึ้น สิ่งที่อดทนต่อความเปลี่ยนแปลงได้ดีกลับเป็นสิ่งที่มาจากธรรมชาติเช่นกัน

**ภัณฑารักษ์ :** พศุตม์ กรรณรัตนสูตร

---------------------------------------

**ข้อมูลเพิ่มเติมกรุณาติดต่อ**

**อีเมล์:** pasuttk@gmail.com

**โทรศัพท์**: 0839994498

Facebook: https://www.facebook.com/pages/Reทิ้ง-Rethink-นิทรรศการศิลปะเพื่อลดการทิ้ง-เพิ่มการThink/701138969914913?skip\_nax\_wizard=true

**หรือสอบถามได้ที่ฝ่ายสื่อสารและประชาสัมพันธ์หอศิลปวัฒนธรรมแห่งกรุงเทพมหานคร**

**โทรศัพท์ 02-214 6630** ต่อ **501** / F **02-214 6639**